
Forord

Som ledd i Regjeringens handlingsplan mot rusmiddelproblemer 2003-2005 (Sosial​departementet, 2002) har Sosial- og helsedirektoratet (SHdir) iverksatt Regionsprosjektet - et forsøksprosjekt for å fremme den forebyggende innsatsen på lokalt plan. Evalueringen av forsøks​prosjektet er lagt til SIRUS.
Som ett sentralt element i SIRUS’ evaluering av Regionsprosjektet, gjennomførte vi høsten 2004 en spørreskjemaundersøkelse blant skoleungdom i de ni tiltakskommunene som inngikk i Regionsprosjektet samt i sju kontrollkommuner. Bruttoutvalget omfattet elever ved samtlige ungdomsskoler og videregående skoler i disse seksten kommunene. Siden datainnsamlingen foregikk før iverksetting av de forebyggingstiltakene som inngikk i Regionsprosjektet, kan undersøkelsen betraktes som en ”baseline”-kartlegging. Nye spørreskjemaundersøkelser vil etter planen bli gjennomført blant skoleungdom i de samme kommunene høsten 2005 og høsten 2006. Baselineundersøkelsen vil danne grunnlag for sammenlikninger med data fra disse framtidige undersøkelsene, og således gjøre det mulig å avdekke om den økte satsingen på rusforebygging i de ni tiltakskommunene synes å ha gitt ønskede virkninger – på kort så vel som på litt lengre sikt. 

Denne rapporten gir en beskrivelse av forarbeidet til- og gjennomføringen av baseline​undersøkelsen. Den inneholder også informasjon om selve datamaterialet, herunder opplysninger om frafall og utvalgets sammensetning. Rapporten gir videre et innblikk i noen av de praktiske erfaringene som vi høstet underveis i prosessen. 

Ved de 91 skolene som deltok i undersøkelsen ble det oppnevnt en SIRUS-kontakt som hjalp til med praktiske oppgaver i forbindelse med datainnsamlingen. Disse kontaktpersonene fortjener en uforbeholden takk for sin innsats! Det gjør også de 20703 ungdommene som deltok i undersøkelsen. I tillegg ønsker vi å takke rektorene og skoleadministrasjonen ved de ulike skolene for velvilje og imøtekommenhet. Våre to prosjektkoordinatorer, Astri Vannebo og Anne Kristin Bø, har bistått med uvurderlig innsats. På vegne av SIRUS holdt de blant annet løpende kontakt med skolene i de mest hektiske fasene av prosessen. Vi takker også Lasse Andersen i Capture Data og Svein Gossner i DM Partner som har stått for det praktiske arbeidet med utsending/innhenting av spørre​skjema og tilrettelegging av datafilen. Også nåværende og tidligere kolleger ved SIRUS takkes for bidrag og nyttige innspill i forbindelse med skoleundersøkelsen. Vi vil særlig nevne Bergljot Baklien, Per Holt og Robert Lalla. Helt til slutt vil vi takke hverandre for et godt og hyggelig samarbeid.

Bakgrunn
Regionsprosjektet, som er et ledd i Regjeringens handlingsplan mot rusmiddelproblemer 2003-2005 (Sosialdepartementet, 2002), er et forsøksprosjekt for å styrke den forebyggende innsatsen på lokalt plan. Den overordnede målsettingen er å redusere omfanget av rusmiddel​bruk og skader knyttet til bruk/misbruk av rusmidler. Den sentrale styringen av Regions​prosjektet er lagt til Sosial- og helsedirektoratet (SHdir). Evalueringen er lagt til SIRUS.

Alle kommunene i landet ble invitert til å søke SHdir om å delta i Regionsprosjektet. Følgende ni kommuner fikk innvilget sine søknader: Haugesund, Larvik, Narvik, Nesodden, Os i Hordaland, samt Sande, Hareid, Ulstein og Herøy (de siste fire kommunene utgjør en enhet i prosjektet). I det følgende vil disse kommunene bli omtalt som tiltakskommuner.

SHdir har anbefalt en ”meny” for tiltakskommunene bestående av elleve ulike forebyggings​programmer. Kommunene har dels valgt å iverksette noen av disse tiltakene, dels valg å ta i bruk andre tiltak og dels valgt å videreføre tiltak de allerede hadde erfaringer med. Regions​prosjektet omfatter med andre ord en rekke ulike forebyggende tiltak og strategier. Et fellestrekk ved mange av de valgte tiltakene er at de i hovedsak retter seg mot unge mennesker. Det dreier seg blant annet om skoleprogrammer, intervensjoner overfor barn og unge med atferdsvansker og tiltak mot salg og skjenking av alkohol til mindreårige. Mye av innsatsen i kommunene vil derfor ha som mål å utsette de unges debut med rusmidler, og å redusere rusmiddelbruken og forekomsten av rusrelaterte skader blant ungdom. Derfor lå det i sakens natur at SIRUS’ evaluering av forsøksprosjektet skulle fokusere spesielt på eventuelle endringer i de unges rusmiddelvaner som følge av den intensiverte satsingen på forebygging. 

For å avdekke eventuelle endringer i ungdoms rusmiddelbruk, og i forekomsten av rusr​elaterte skader, har vi innhentet opplysninger fra ungdommene selv. Dette ble gjort gjennom spørreskjema distribuert via skoleverket. Erfaringsmessig er dette bedre enn å henvende seg til den enkelte via post eller telefon. Skolebaserte spørreskjemaundersøkelser gir for det første en mye høyere svarprosent. Slike undersøkelser reduserer dessuten faren for at de som deltar påvirker hverandres svar (ettersom alle elever på en gitt skole svarer samtidig, og fordi de ikke har lov til å snakke med hverandre når spørreskjemaene fylles ut). 

Organisering av skoleundersøkelsen
Følgende tre SIRUS-forskere har hatt hovedansvaret for forarbeidet og gjennomføringen av spørreundersøkelsen blant skoleelevene (heretter kalt skoleundersøkelsen): Ingeborg Rossow (prosjektleder), Hilde Pape og Elisabet E. Storvoll. Mye av arbeidet har foregått i team, med fortløpende diskusjoner og fordeling av arbeidsoppgaver. Forsker Bergljot Baklien ved SIRUS, som er prosjektansvarlig for prosessevalueringen av Regionsprosjektet, har også tatt del i planleggingen av undersøkelsen. Astri Vannebo og Anne Kristin Bø ble engasjert som prosjektkoordinatorer i tilknytning til datainnsamlingen.
Underveis har vi også samarbeidet med prosjektleder for Regionsprosjektets ved SHdir, Anders Abelgaard. Videre har vi deltatt på møter med Regionsprosjektets arbeidsgruppe. Denne arbeidsgruppen, som består av representanter fra de regionale kompetansesentrene for rusmiddelspørsmål, er blitt holdt løpende orientert om undersøkelsen. Gruppens medlemmer har dessuten kommet med råd og innspill underveis. 

Capture Data og DM partner har vært våre eksterne samarbeidspartnere med hensyn til de ”tekniske” sidene ved datainnsamlingen, herunder trykking og utsendelse av spørreskjemaer og annet skriftlig materiale til skolene, optisk lesing av ferdig utfylte spørreskjemaer, mv. 

Det er også etablert et samarbeid med forskere som evaluerer lignende tiltak i Sverige, Finland og Danmark. 

Design
Vi har valgt å studere eventuelle endringer i ungdoms rusmiddelbruk og rusmiddelrelaterte skader over tre tidspunkt. Den første kartleggingen fant sted før implementering/intensivering av de forebyggingstiltakene som inngår i Regionsprosjektet. Denne datainnsamlingen kan med andre ord betraktes som en ”baseline”-undersøkelse. De to neste spørreundersøkelsene vil finne sted etter implementering/intensivering av planlagte tiltak. Disse planlegges gjennomført i henholdsvis 2005 (første posttest) og 2006 (andre posttest). Vi tar med andre ord sikte på å studere effekter av prosjektet på både kort sikt og litt lengre sikt. 
Tiltakskommuner og kontrollkommuner
For å sannsynliggjøre at eventuelle endringer i omfaget av rusmiddelbruk og rus​relaterte problemer skyldes intensivert forebyggende innsats, er det ikke nok å følge utviklingen i tiltakskommunene. Man må også inkludere kontrollkommuner – det vi si; kommuner som ikke har fått ekstra midler for å øke sin rusforebyggende virksomhet, men som blir kartlagt på samme måte som tiltakskommunene for å danne grunnlag for sammen​likninger.
Ved utvelgelsen av kontrollkommuner tok vi utgangspunkt i SHdir's oversikt over hvilke kommuner som hadde søkt om forebyggingsmidler fra Regionsprosjektet, men fått avslag. Så langt det lot seg gjøre, ønsket vi å rekruttere kommuner som lignet på tiltakskommunene, for derved å sikre best mulig sammenlikningsgrunnlag. Vi tok hensyn til flere faktorer, blant annet geografisk beliggenhet, urbaniseringsgrad, avstand til nærmeste storby og innbygger​antall. Tabell 1 viser hvilke kontrollkommuner som ble valgt, og hvilke tiltakskommuner disse var ment å matche. Bortsett fra Askøy, var samtlige kontrollkommuner å finne blant søkerne om midler fra Regionsprosjektet.

Tabell 1: Tiltakskommuner og kontrollkommuner.
	Tiltakskommuner
	Kontrollkommuner 

	Haugesund
	Ålesund

	Larvik
	Tønsberg

	Os
	Stjørdal

	Narvik
	Kristiansund

	Nesodden
	Askøy

	Herøy, Sande, Ulstein, Hareid
	Andøy, Sortland


SHdir sendte ut brev til kontrollkommunene med invitasjon om å bli med i undersøkelsen. Disse brevene ble adressert til skoleetaten eller en tilsvarende instans i kommune​administrasjonen. I invitasjonen ble det framhevet at deltakelse ville være et viktig bidrag til økt kunnskap om lokalbasert rusforebygging rettet mot ungdom. Videre ble det påpekt at kommunen ikke ville bli økonomisk belastet på noe vis. Dessuten ble kontrollkommunene lovet en rapport med ”sine” resultater på et senere tidspunkt. Velviljen viste seg å være stor, og samtlige inviterte kontrollkommuner takket ja til å være med i undersøkelsen. 

Målutvalg

Vi la altså opp til en kontrollgruppedesign, med kartlegginger av ungdom i tiltaks- og kontrollkommuner på tre ulike tidspunkter. Målutvalget ved den første undersøkelsen ("baseline") omfattet samtlige elever ved alle ungdomsskoler og videregående skoler i de ni tiltakskommunene og de sju kontrollkommunene. De neste rundene med innsamling av data vil ha tilsvarende målutvalg. 
Tverrsnittsdata og longitudinelle data
Vi har lagt opp til en design hvor vi både kan se på endringer over tid i ungdomsbefolkningen som helhet og følge utviklingsforløpet til enkeltindivider. Det første forutsetter sammenlign​bare tverrsnittsdata fra flere tidspunkt, noe vi vil sikre ved å kartlegge elever på de samme klassetrinnene ved alle tre datainnsamlingene. Det andre forutsetter longitudinelle data, noe som forutsetter at en henter inn opplysninger om de samme personene ved flere anledninger. 
En av fordelene med longitudinelle data er at en kan studere eventuelle endringer i ulike undergrupper av utvalget. Det vil for eksempel være mulig å analysere om den intensiverte rusforebyggingen i tiltakskommunene har større (eventuelt mindre) effekt på tenåringer som i utgangspunktet (ved baseline) hadde et høyt forbruk av rusmidler enn blant ungdom med et lavere forbruk. 

Tabell 2 spesifiserer hvordan vi har tenkt å gå fram for å sikre longitudinelle data samtidig som vi får sammenlignbare tverrsnittsdata. 
Tabell 2: Oversikt over hvilke elever som følges opp på flere tidspunkt.
	
	"Baseline"
2004
	1. posttest

2005
	2. posttest

2006

	8. klasse
	1. kartlegging
	1. kartlegging
	1. kartlegging

	9. klasse
	1. kartlegging
	2. kartlegging
	2. kartlegging

	10. klasse
	1. kartlegging
	2. kartlegging
	3. kartlegging

	Grunnkurs (GK)
	1. kartlegging
	1. kartlegging
	1. kartlegging

	VK1
	1. kartlegging
	2. kartlegging
	2. kartlegging

	VK2
	1. kartlegging
	2. kartlegging
	3. kartlegging


Som en kan se av tabellen, vil de elevene som gikk i 8. klasse og på GK ved baseline bli fulgt opp ved samtlige tre undersøkelsesrunder. De som gikk i 9. klasse og VK1 vil kun bli fulgt opp ved den andre datainnsamlingen. Videre vil de som går i 8. klasse og på GK ved andre datainnsamling bli fulgt opp igjen ved tredje datainnsamling. 
Avgangselevene på ungdomstrinnet og avgangselevene i videregående skole vil ikke bli fulgt opp longitudinelt. I overgangen fra ungdomstrinnet til videregående skole, og fra videre​gående skole til arbeidsliv/annen utdanning, er det erfaringsmessig vanskelig å opprettholde en høy svarprosent. Mange faller fra, noe som blant annet skyldes at de ikke lenger kan fylle ut spørreskjemaene mens de er på skolen. Andre innsamlingsstrategier må benyttes, og de gir lavere oppslutning. Det kan også by på problemer å spore opp ungdom som ikke lenger går på sin opprinnelige skole. 

Tabell 2 viser ellers at vi vil få stadig nye kull med 8. klassinger og elever på grunnkurs, som vi ikke har noen opplysninger om fra tidligere undersøkelser. Dette sikrer at vi får sammenlign​​​bare tverrsnittsdata fra alle tre målingene.

Prosedyre

Godkjenning fra Datatilsynet 
Undersøkelsen ble meldt til Norsk Samfunnsvitenskaplige datatjeneste (NSD), som foretar vurderinger av forskningsprosjekter på vegne av Datatilsynet. Prosjektet ble godkjent under forutsetning av at vi innhentet skriftelig informert samtykke fra foreldre/foresatte til alle elever under 18 år. I flere andre ungdomsundersøkelser har man kun innhentet passivt samtykke fra elever på videregående skoler. I de påfølgende undersøkelsene tar vi sikte på å få til en tilsvarende ordning.
Etablering av kontakt med skolene 

Alle tiltakskommunene i Regionsprosjektet oppnevnte en egen prosjektkoordinator. Disse koordinatorene etablerte kontakt med ungdomsskolene og de videregående skolene i sitt distrikt. I tiltakskommunene kunne dermed SIRUS i stor grad ”gå rett på sak” da data​innsamlingen skulle gjennomføres. I kontrollkommunene måtte kontakten med den enkelte skole etableres på andre måter. Der var det skoleetaten eller tilsvarende instans i kommune​administrasjonen som kontaktet ungdomsskolene i sitt distrikt. De videregående skolene tok SIRUS direkte kontakt med selv.

Opprettelse av SIRUS-kontakter

Samtlige skoler, både i tiltaks- og kontrollkommunene, ble bedt om å oppnevne en såkalt SIRUS-kontakt, det vil si; en i lærerstaben eller i skoleadministrasjonen som kunne være vår kontaktperson ved skolen. SIRUS-kontaktenes oppgave var å hjelpe til med praktiske og administrative oppgaver i tilknytning til datainnsamlingen. Mange av de kontaktpersonene som ble oppnevnt, hadde i utgangspunktet en spesiell rolle ved sin skole. I flere tilfeller var det rektor som påtok seg oppgaven, men også sosiallærere, elevinspektører, studieinspektører, rådgivere og nestledere var å finne i SIRUS-kontaktenes rekker. Alle SIRUS-kontakter fikk et honorar for innsatsen. Ved skoler med mer enn 600 elever var beløpet satt til kr. 2000,-, mens på mindre skoler var beløpet på kr. 1000,-. 

I forberedelsesfasen var en av de viktigste oppgavene til SIRUS-kontaktene å sørge for å distribuere et informasjonsskriv om undersøkelsen til elevene og deres foreldre eller foresatte. Videre måtte samtykkeerklæringer fra foreldrene til elever under 18 år samles inn og systematiseres. I den forbindelse var det viktig å holde oversikt over hvilke elever som fikk tillatelse hjemmefra til å delta i undersøkelsen, og hvilke elever som ikke fikk slik tillatelse. SIRUS-kontaktene hadde også ansvar for å fastsette dato for datainnsamlingen, motta spørre​skjemaene fra Capture Data og distribuere disse til de ulike klassene, og for å informere andre lærere om hvordan undersøkelsen skulle gjennomføres. 
Da selve datainnsamlingen fant sted, var SIRUS-kontaktenes oppgave å sørge for at undersøkelsen ble gjennomført i henhold til instruksene (se vedlegg 1 og 2). 
En viktig del av etterarbeidet handlet om å fange opp elever som ikke var til stede på det tidspunkt hovedundersøkelsen ble gjennomført. I denne forbindelse ble SIRUS-kontaktene bedt om å sørge for at det ble avviklet oppsamlingsrunder. Etter at undersøkelsen var gjennomført, både hovedundersøkelsen og eventuelle oppsamlingsrunder, skulle SIRUS-kontaktene samle alle spørreskjemaene og sende dem tilbake til Capture Data i en forsendelse. SIRUS-kontaktene hadde også ansvar for å fylle ut og sende inn et registreringsskjema for hele skolen, med opplysninger om deltakerantall og frafall. 
Kommunikasjonen med SIRUS-kontaktene var relativt tett i perioden rundt datainnsamlingen, og foregikk både pr. post, e-mail og telefon. En slik tett kontakt ville ikke vært mulig hvis vi ikke hadde hatt prosjektkoordinatorer til å ta seg av dette.
Informasjon til elever og foresatte
Elever og foresatte fikk utdelt et informasjonsskriv om undersøkelsen via skoleverket (se vedlegg 3). I dette skrivet ble det gitt en kortfattet beskrivelse av bakgrunnen for spørre​skjema​​undersøkelsen, og hvordan den skulle gjennomføres. I tråd med gjeldende regler, ble det opplyst om at deltakelse var frivillig, at den enkelte kunne trekke seg underveis og at det var anledning til å hoppe over enkeltspørsmål. Videre ble det opplyst at alle som deltok ville få utdelt et lodd som ga mulighet til å vinne en premie på kr. 30.000- til en valgfri reise for hele familien. Informasjonsskrivet inneholdt dessuten adresser til ulike nettsteder, slik at den som ønsket kunne få tilgang på mer detaljerte opplysninger om undersøkelsen. 
Elever under 18 år som ønsket å delta i undersøkelsen måtte ha foreldrenes skriftlige samtykke. Informasjonsskrivet inneholdt en samtykkeerklæring som kunne brukes til dette (Vedlegg 3).

Utfylling av spørreskjemaet på skolen

Det var satt av en skoletime til utfyllingen av spørreskjemaet. Instruksen til elevene i forbindelse med utfyllingen av skjemaet ble lest opp av lærerne før utfylling (jf. Vedlegg 2). Der ble det blant annet minnet om at de kunne hoppe over spørsmål de syntes det var vanskelig å svare på. Elevene skulle selv legge det ferdigutfylte spørreskjemaet i en konvolutt som skulle klistres igjen før den ble levert til læreren.
Etter utfyllingen av spørreskjemaet fikk elevene et kort med telefonnummer til Barnas kontakttelefon og til Rustelefonen. Hensikten var å bistå elever som eventuelt hadde behov for å snakke med noen voksne om temaet for undersøkelsen. Videre var det oppgitt nett​adresser hvor elevene kunne finne mer informasjon om undersøkelsen. Dette kortet hadde dessuten et nummer som var grunnlaget for trekningen av den valgfrie reisen til kr 30.000,-.
Spørreskjema til elevene
To litt ulike spørreskjemaer ble benyttet: Ett til ungdomsskoleelever og ett til elever på videregående skoler. De yngste elevene fikk blant annet flere spørsmål om regler hjemme (f. eks. hvor sent de fikk lov til å være ute om kveldene), mens de eldste blant annet fikk flere spørsmål om problemer knyttet til egen drikking. Begge skjematyper forelå på både nynorsk og bokmål.
Ettersom hovedmålet med Regionsprosjektet er å redusere rusmiddelbruk og omfanget av rusrelaterte skader, inkluderte spørreskjemaet mange spørsmål om dette. Vi kartla også en rekke veldokumenterte risikofaktorer for drikking og illegal rusmiddelbruk blant ungdom. Spørsmål om de unges rusrelaterte kunnskaper og holdninger ble også inkludert. For å sikre at alle elevene rakk å svare på spørsmålene om egen rusmiddelbruk og rusrelaterte problemer, var disse spørsmålene plassert lang fremme i spørreskjemaet. 

Relativt mange av de spørsmålene vi stilte var hentet fra de landsdekkende spørreskjema​undersøkelsene ”Ung i Norge 1992” og ”Ung i Norge 2002” (se Rossow og Bø, 2003). Andre spørsmål ble utviklet med tanke på den foreliggende undersøkelsen. Hvilke spørsmål som var blitt utprøvd i tidligere studier, herunder standardiserte spørsmålsbatterier fra internasjonal forskning, framgår av oversikten under:
Bakgrunnsvariabler. Alle elevene ble bedt om å oppgi kjønn, alder, klassetrinn, studieretning (på videregående skole), hvem de bodde sammen med, om de bodde i samme kommune som skolen lå i (kun elever på videregående skoler), hvilket land foreldrene var født i, religiøs tilknytning, foreldrenes utdanning og tilknytning til arbeidslivet, samt vurderinger av familiens økonomi.

Rusmiddelbruk. Ungdommene ble spurt om rusmiddelbruk både noen gang og siste år. De ble nærmere bestemt spurt om bruk av alkohol, tobakk (røyk og snus), cannabis, andre narkotiske stoffer, sniffing av løsemidler og bruk av legemidler for å oppnå rus. Spørsmålene var med noen få unntak hentet fra "Ung i Norge 2002". 

Rusrelaterte problemer og skader. Ungdom som hadde drukket alkohol sist år, ble spurt hvor ofte de hadde opplevd ulike problemer i forbindelse med egen drikking. Noen av disse spørsmålene var hentet fra Rutger’s Alcohol Problem Index (RAPI; White og Labouvie, 1989). Videre var det inkludert noen spørsmål fra Ung i Norge 2002 om voldsutsatthet. Til slutt ble det stilt egenutviklende spørsmål om hvor man befant seg da volden eventuelt rammet (blant annet om det skjedde på et utested). 
Rusrelaterte holdninger og kunnskap. Elevene ble spurt om deres oppfatning av ungdom som drikker/ikke drikker og alkoholpolitiske virkemidler som aldersgrenser og priser. Videre ble de presentert for en del påstander om rusmiddelbruk (f. eks. Alkohol tar flere liv enn narkotika) som de skulle vurdere sannhetsverdien av. De eldste elevene ble i tillegg bedt om å anslå andelen ungdommer på deres egen alder som brukte ulike rusmidler.

Tilgjengelighet til rusmidler. For å kartlegge tilgjengelighet til alkohol ble ungdommene spurt om hvor langt de bodde fra ulike salgs-/skjenkesteder, og om de hadde kjennskap til salgs-/skjenkesteder hvor det var lett for ungdom under 18 år å få kjøpt alkohol. Dessuten ble de spurt om de var tilbudt illegal sprit eller om de visste hvor de kunne skaffe dette. 

Ungdommer som hadde drukket alkohol siste år, ble spurt om hvordan de hadde skaffet seg drikkevarer (inkludert om de hadde fått alkohol hjemme). Dette er en videreutviklet versjon av ett spørsmålsbatteri utprøvd i Ung i Norge 2002. I tillegg ble de som hadde drukket alkohol siste år spurt om de hadde prøvd å kjøpe alkohol på ulike salgs-/skjenkesteder, og i så fall om de hadde måtte vise legitimasjon. Dessuten ble de spurt hvor ofte de hadde drukket seg beruset på ulike steder (inkludert skjenkesteder).

For å kunne si noe om tilgangen på tobakk, ble de som røykte og snuste spurt om de selv kjøpte tobakk. Videre spurte vi ungdommene om de noen gang var tilbudt cannabis eller andre narkotiske stoffer.

Også andre forhold som kan være forbundet med ungdoms tilgjengelighet til rusmidler ble kartlagt: Vi spurte elevene om de syntes at de så yngre eller eldre ut enn det de var. Videre hadde vi med et spørsmål om pubertetstiming (Petersen og Crockett, 1985), hvor mye penger de disponerte fritt i måneden og om de hadde benyttet falsk legitimasjon.

Foreldrene. Ungdommene ble både spurt om hvor ofte foreldrene deres drakk alkohol og om de hadde sett foreldrene sine beruset. Disse spørsmålene var basert på spørsmål utprøvd i Ung i Norge-undersøkelsene. 

Vi spurte også eleven om hva de trodde foreldrene deres ville synes om at de brukte ulike rusmidler, og om foreldrene snakket med dem om farer forbundet med rusmiddelbruk. De ungdommene som hadde drukket alkohol siste år, ble spurt om foreldrene hadde kjennskap til dette. Det siste spørsmålet ble utprøvd i Ung i Norge 2002. 

Videre ble elevene spurt om de fikk lov av foreldrene til å drikke alkohol hjemme og om mer generelle regler (f. eks. om de fikk være ute så lenge de ville). Det ble også spurt om foreldres kjennskap til hva de unge drev med i fritiden, og hvordan foreldrene eventuelt skaffet seg denne kjennskapen. Spørsmålene om foreldrenes kjennskap baserer seg dels på et mål på foreldretilsyn (”monitoring”) utviklet av Alsaker og kolleger (1991) og dels på Stattin og Kerrs arbeider omkring foreldremonitorering (Kerr og Stattin, 2000; Stattin, 2001; Stattin og Kerr, 2000). For å si noe om ungdommenes forhold til foreldrene ble det benyttet to spørsmål fra Parent Bonding Instrument (Parker et al., 1979). Dessuten ble det tatt med to spørsmål om konflikter med foreldrene, hvorav det ene ble brukt i Ung i Norge 2002. Også foreldrenes deltakelse på foreldremøter på skolen ble kartlagt.

Venner, kjærester og andre jevnaldrende. Alle ungdommene ble spurt om de hadde en kjæreste. Videre ble de spurt om hvor ofte de var sammen med venner i fritiden. Spørsmål om de to nærmeste vennenes, og eventuelt kjærestes, alder og bruk av ulike rusmidler var basert på et spørsmålsbatteri fra Ung i Norge-undersøkelsene. 

Skoletilpasning og -trivsel. Elevene ble stilt noen spørsmål om trivsel på skolen og om de har vært utsatt for mobbing av medelever. Disse spørsmålene baserte seg på spørsmål brukt i Ung i Norge 2002. I tillegg ble det spurt om karakterer i enkelte fag.

Fritidsaktiviteter. Det ble spurt etter deltakelse i ulike fritidsaktiviteter og hvordan de ellers tilbrakte fritiden. Dette målet bygger på spørsmål som har blitt brukt i Ung i Norge-undersøkelsene.

Grad av fremtidsrettethet. Som et mål på grad av fremtidsrettethet inkluderte vi et tidligere utprøvd mål på diskontering av fremtidige goder (Bretteville-Jensen, 1999). I tillegg hadde vi med en impulsivitetsskala (Plutchick impulsivity scale; Plutchick et al., 1989). 

Problematferd og psykisk helse. Flere av de forebyggende tiltakene som tiltakskommunene kunne velge mellom tar sikte på å forebygge problematferd i videre forstand enn rusmiddel​bruk. Det ble derfor også stilt en del spørsmål om andre former for antisosial atferd. Disse spørsmålene baserer seg i stor grad på Olweus’ mål på antisosial atferd (Olweus, 1989) og et mål brukt i en nasjonal undersøkelse i USA (Windle, 1990). I tillegg kartla vi depressivt stemningsleie ved hjelp av seks spørsmål fra Hopkins Symptom Checklist (HSCL; Kandel og Davies, 1982; Derogatis et al., 1974). Suicidale tanker ble kartlagt ved ett enkelt spørsmål utprøvd i Ung i Norge.

Pengespill. Som et ledd i evalueringen av en planlagt reduksjon i omfanget av gevinst​automater i Norge, ble det inkludert noen spørsmål om pengespill i slutten av spørreskjemaet. Disse omfattet blant annet spørsmål om frekvens av pengespill, the Lie-Bet Questionnaire (Johnson et al., 1997) og SOGS-RA (Hardoon et al., 2003). 
Hvert skjema hadde en skolekode og en klassekode. Dette gir muligheten til å studere hvorvidt enkelte fenomen har en tendens til å konsentreres i noen klasser og/eller på enkelte skoler. Med slike koder gir dataene muligheter for flernivåanalyser. 

Fra spørreskjema til systemfil

SIRUS-kontaktene samlet inn alle de ferdigutfylte spørreskjemaene ved skolen, og sendte dem samlet tilbake til Capture Data for optisk lesning. SIRUS mottok to SPSS-filer fra Capture Data, en for elevene på ungdomsskolene og en for elevene på de videregående skolene. 
I de første filene vi fikk hadde det skjedd forskyvninger i datamatrisene, noe som ble rettet opp etter en henvendelse til Capture Data. Videre var det for de 3000 første skjemaene som ble lest, en variabel hvor elevene selv skulle fylle inn et beløp, definert av en kolonnebredde som begrenset dette til et tresifret tall. En del elever hadde imidlertid fylt inn større tall for denne variabelen. De 3000 skjemaene ble derfor lest på nytt manuelt for å rette opp tall som var større enn tresifrete.
Filene fra ungdomsskole og videregående skole er skjøtet, og variabelnavn og kategorinavn påsatt. Denne samlefilen filen bestod av 21.278 optisk leste spørreskjema. Det viste seg at det for omtrent 550 av de leste skjema ikke var noen observasjoner i det hele tatt. Noe som skyldtes at en del av skolene også hadde returnert ”'restopplaget” med uutfylte skjema til Capture Data, som så hadde inkludert disse skjemaene blant de som ble optisk lest. Videre var det noen få skjema hvor det kun var observasjoner på noen få variabler. Alle disse ”casene” ble fjernet fra SPSS-filen.

Erfaringsmessig er det noen elever som tuller når de besvarer spørreskjemaer. Åpenbart urimelige svar har vi forsøkt å identifisere og ”luke ut”. Elever som anga høye frekvenser på ulik normbrytende atferd og som har rapportert svært høye tall mht tobakksbruk, alkoholbruk og pengebruk, ble vurdert nærmere. Under ti personer ble ekskludert fra filen som følge av at de hadde rapportert usannsynlige svar på flere av spørsmålene. Denne begrensete ”oppryddingen” innebærer imidlertid ikke at usannsynlige verdier ikke forekommer. Ved videre analyser av datasettet er det derfor viktig at den enkelte forsker selv kritisk vurderer fordelinger og verdier på de enkelte variabler. 
Etter at disse endringene var foretatt ble datafilen redusert fra 21.278 til 20.703 respondenter.

For å kunne finne ut hva de elevene som deltar i flere datainnsamlinger svarer på de ulike tidspunktene, ble hver elev gitt et ID-nummer. For å sikre elevenes anonymitet, har vi bedt skolene om å opprette og oppbevare en liste med koblinger mellom ID-nummer og elevenes navn på et sikkert sted. Forskerne som har tilgang på datafilen har med andre ord ikke tilgang til denne koblingen. Etter avslutning av forskningsprosjektet skal datafilen overleveres til NSD for lagring. Før denne overleveringen finner sted vil ID-numrene krypteres.
Deltakelse og frafall

Til sammen 94 skoler ble bedt om å delta i skoleundersøkelsen. En ungdomsskole i Ålesund trakk seg på et tidlig tidspunkt. Av ulike årsaker falt også to skoler fra før datainnsamlingen fant sted. Nærmere bestemt "mistet" vi en ungdomsskole i Askøy og en videregående skole i Sortland. Alle disse skolene var fra kontrollkommuner. Tabell 3 viser hvor mange ungdoms​skoler og videregående skoler i tiltaks- og kontroll​kommunene som deltok i undersøkelsen.

Tabell 3: Ungdomsskoler (US) og videregående skoler (VGS) i henholdsvis tiltaks- og kontrollkommunene som deltok i undersøkelsen.
	Tiltakskommuner
	Kontrollkommuner

	
	US
	VGS
	
	US
	VGS

	Haugesund   
	4
	8
	Ålesund
	7
	5

	Larvik            
	8
	1
	Tønsberg
	7
	2

	Os
	4
	3
	Stjørdal
	3
	2

	Narvik
	5
	3
	Kristiansund
	2
	2

	Nesodden
	4
	2
	Askøy
	3
	1

	Herøy, Sande, Ulstein, Hareid
	8
	2
	Andøy, Sortland
	4
	2

	Sum
	33
	19
	Sum
	26 
	14


Note: Summen av antall skoler i denne tabellen er 92 og ikke 91. Dette skyldes at en av skolene på Nesodden telles med to ganger siden den både har elever på ungdomstrinnet og fungerer som videregående skole.
I forbindelse med gjennomføringen av undersøkelsen skulle SIRUS-kontaktene fylle ut et registreringsskjema, hvor de blant annet oppga antall elever i hver klasse/gruppe, samt antall elever innenfor hver klasse/gruppe som deltok i hoved​undersøkelsen og i oppsamlingsrunden. Videre skulle de registrere antallet som ikke fikk lov av foreldrene sine til å være med i undersøkelsen eller som ikke ønsket det selv. Av ulike årsaker hadde noen SIRUS-kontakter ikke fylt ut registreringsskjemaet for "sin" skole, og kunne heller ikke gi de opplysningene vi ønsket i ettertid. 
For de skolene som leverte inn registreringsskjema, ble det opprinnelige elevtallet i flere tilfeller korrigert. Dette skyldtes blant annet at det gikk noen flere eller færre elever i en klasse/ gruppe enn det vi opprinnelig hadde fått angitt. I enkelte tilfeller var det også hele klasser/ grupper som ikke var på skolen eller som av andre grunner ikke kunne delta i undersøkelsen (for eksempel gjaldt dette spesialklasser eller klasser/grupper med eldre elever). At ikke alle SIRUS-kontaktene fylte ut registreringsskjemaet, innebærer at bruttoutvalgs størrelse ved enkelte skoler er usikkert, og dermed en viss usikkerhet knyttet til svarprosenten. Men det er neppe store avvik mellom det antallet elever skolen opprinnelig oppga og antallet elever ved skolen på datainnsamlingspunktet.
En annen konsekvens av at enkelte skoler unnlot å sende inn registreringsskjemaet er vi ikke kan redegjøre for hvor stor andel av ungdommene som deltok i hovedundersøkelsen og hvor stor andel som fylte ut skjemaet på et senere tidspunkt. Dessuten mangler vi opplysninger om årsakene til frafall, dvs om det var mangel på samtykke fra foreldre, om det var ungdommene selv som ikke ønsket å delta i undersøkelsen eller om frafallet skyldtes andre forhold. 
Som en kan se av tabell 4 var det i alt 25,827 elever i bruttoutvalget (fordelt på 91 skoler). Antallet utfylte skjemaer som ble optisk lest var på 20,703. Dette gir en samlet svarprosent på 80,2. Svarprosenten var omtrent lik i tiltakskommunene (78,9) og i kontrollkommunene (81,2).
Tabell 4: Svarprosent, brutto og netto elevantall i kommunene/regionene. 

	Kommune/region
	Brutto elevtall
	Netto elevtall
	Svarprosent

	Nesodden *
	960 (1447)
	756
	78,8 (52,2)

	Larvik
	3092
	2225
	72,0

	Haugesund
	3736
	3006
	80,5

	Narvik
	1630
	1327
	81,4

	Os
	1441
	1196
	83,0

	Sør Møre
	1866
	1535
	82,3

	Sum tiltakskommuner
	12725
	10045
	78,9

	Andøy, Sortland
	935
	729
	78,0

	Askøy
	1148
	981
	85,5

	Kristiansund
	2014
	1703
	84,6

	Stjørdal
	1689
	1393
	82,5

	Ålesund
	4191
	3616
	86,3

	Tønsberg
	3125
	2215
	70,9

	Sum kontrollkommuner
	13102
	10637
	81,2

	Sum alle kommuner
	25827  
	20682** 
	


* De ansvarlige ved Nesodden videregående skole mente at det hadde liten hensikt å prøve og få skriftlig informert samtykke fra foresatte for elever under 18 år. Ved denne skolen var det derfor bare elever over 18 år som fikk anledning til å delta i undersøkelsen. Blant disse elevene var svarprosenten relativt høy (78,8%). Baserer vi oss derimot på det totale elevtallet på Nesodden videregående skole, blir den samlete svarprosenten i Nesodden kommune på 52,2%. 

** I den endelige datafilen har vi data på 20703 elever. Differansen mellom 20703 og de 20682 som er summen av netto elevtall i Tabell 4 skyldes at det for 21 elever ikke har vært mulig å identifisere skolenummer og dermed kommune. Av disse 21 er det 5 elever som er registrert med et skolenummer som ikke eksisterer (skolenummer 0) og 16 elever som mangler skolenummeret fullstendig. 

Bruttoutvalget på ungdomsskoler var på 11,842 elever og bruttoutvalget på videregående skoler var på 13,985 elever. Av de optisk leste skjemaene var 10,145 fra ungdomsskoler og 10,558 fra videregående skoler. Dette gir en oppslutningen på 85,7% på ungdomskolene og på 75,5% på de videregående skolene. Det var ingen nevneverdige forskjeller i oppslutningen blant elever på videregående skole når vi sammenlikner tiltakskommunene (73,1%) og kontrollkommunene (77,5%). Det var heller ingen forskjell i svarprosent mellom ungdoms​skolene i tiltakskommunene (85,0%) og i kontrollkommunene (86,2%).
Det var betydelige forskjeller i svarprosent mellom ulike skoler. Fire skoler hadde en svar​prosent på under 50. Disse skolene var alle videregående skoler, og sto for i alt 1,479 elever i bruttoutvalget, dvs. 5,7% av bruttoutvalget. Til sammen 29 av skolene hadde en deltaker​prosent på over 90. Av disse var 26 ungdomsskoler. Gjennom​gående var svarprosentene lavere på de videregående skolene, men den samlede svar​prosenten ble trukket ytterligere ned av noen svært store videregående skoler med lav deltakelse. Det var dels mange hele klasser på disse skolene som ikke hadde deltatt. På de to største videregående skolene (med over 1000 elever), var det totalt 1,120 elever som ikke deltok, hvilket utgjør 4,3% av det totale brutto​utvalget og 8,0% av bruttoutvalget i videregående skole. 
Hvordan er så fordelingene av elevene i nettoutvalget? Samlet sett var det omtrent like mange elever fra ungdomsskoler (49,0%, N = 10,145) og videregående skoler (51,0%, N = 10558) i nettoutvalget. Fordelingen av elever på de ulike skoletypene var imidlertid litt forskjellig i tiltaks- og kontrollkommunene (χ2 (1, N = 20682)= 120,84, p < 0,001), noe som skyldes at andelen ungdomsskoleelever var større i tiltakskommunene (52,9%) enn i kontroll​kommunene (45,3%). 
Hvis vi bare ser på elevene i videregående skole, så var det samlet sett lik fordeling av elever på allmennfaglig (50,6%) og yrkesfaglig (49,4%) studieretning. Andelen elever på allmenn​faglig studieretning var imidlertid noe høyere i tiltakskommunene (54,4%) enn i kontroll​kommunene (47,5%; (χ2 (1, N = 10409) = 48,17, p < 0,001)).
Aldersspennet i nettoutvalget var fra 12 til 20 år, men de fleste elevene (92,6%) var i 13-18-årsalderen. Gjennomsnittalderen var på 15,43 år (SD = 1,91). Siden andel ungdomsskole​elever var størst i tiltakskommunene, var gjennomsnitt​alderen litt lavere i tiltakskommunene (15,28 (SD = 1,85)) enn i kontrollkommunene (15,57 (SD = 1,95); t (20655) = 11,03, p < 0,001). 

Det var omtrent lik fordeling av jenter (50,7%) og gutter (49,3%) i totalutvalget. Det samme bildet fortegnet seg i henholdsvis tiltaks- og kontrollkommunene. 

Erfaringer fra gjennomføring av spørreundersøkelsen blant elevene
Vi ble pålagt av NSD å innhente aktivt (skriftlig) samtykke fra foreldre/foresatte til samtlige elever under 18 år – også for elever på videregående skole. Mange skoler meldte om praktiske problemer med å innhente aktivt samtykke fra foreldrene til elever i videregående skole, og motstanden mot innhenting av slikt samtykke var stor blant mange av SIRUS-kontaktene. Ved en av de videregående skolene valgte de ansvarlige, nettopp av den grunn, å utelate samtlige elever under 18 år fra undersøkelsen.
SIRUS-kontaktene ble bedt om å finne en dato for gjennomføring av skoleundersøkelsen tett opp til 15. september. Flere skoler ga tilbakemelding om at det var lite gunstig å gjennomføre undersøkelsen så tett opp til skolestart. Flere utrykte et ønske om at neste års undersøkelse burde legges litt lengre ut i skoleåret. 

På grunn av uforutsette uheldige omstendigheter fikk flere av skolene ikke spørreskjemaet til den dagen de hadde satt av for undersøkelsen. Dette skapte ikke uventet frustrasjon ved enkelte skolene. Ved de to neste datainnsamlingene blir det viktig å få ut spørreskjemaene til skolene i god tid før planlagt gjennomføring. 

Et annet forbedringspotensial i forhold til de to gjenværende datainnsamlingene handler om å etablere rutiner som gjør at skanningsfirmaet holder SIRUS løpende oppdatert om hvilke skoler de får inn spørreskjema fra, slik at det ikke tar for lang tid før de skolene som ikke sender inn skjemaene, følges opp.

Det store antallet elever, foreldre og lærere som var involvert i undersøkelsen tatt i betraktning, så var det svært få reaksjoner på innholdet i spørreskjemaet. De tilbake​meldingene vi fikk var både av positiv og negativ karakter. Tilbakemeldinger om uklarheter i skjemaet vil bli tatt hensyn til ved de to påfølgende undersøkelsene.
Kartlegging av forebyggende tiltak ved skolene

Som et bakteppe for å tolke den informasjonen vi fikk inn fra elevene kartla vi også det rusforebyggende arbeidet ved de 91 skolene som deltok i undersøkelsen. I den forbindelse fylte SIRUS-kontaktene ved samtlige skoler, eventuelt i samråd med rektor eller noen i lærerstaben, ut et spørreskjema. Ved baselinestudien spurte vi etter den forebyggende innsatsen siste skoleår (dvs. skoleåret 2003/2004). SIRUS-kontaktene vil bli bedt om å fylle ut lignende skjema i 2005 og 2006.
Spørreskjema til kontaktlærerne

Det ble utviklet ett skjema til bruk i ungdomsskolen og ett til bruk i videregående skole. Forskjellen mellom disse to skjemaene lå først og fremst i at listen over de forebyggende tiltakene som de skulle krysse av for om de hadde brukt eller ikke, var ulike for ungdoms​trinnet og videregående skole. Siden det var en skolekode på spørreskjemaene til elevene, kan dataene fra skoleskjemaene kobles opp mot data fra elevene på de enkelte skolene.

Skoleskjemaet bestod av følgende bolker:

1. Tiltak/aktiviteter for å forebygge bruk av alkohol, narkotika og tobakk 

I den første delen av skjemaet kartla vi om skolen hadde gjennomført noen program/tiltak for å forebygge rusmiddelbruk blant elevene siste skoleår, og i så fall hvilke program/tiltak. Lærerne ble presentert for en liste over de aldersadekvate programmene fra menyen til tiltaks​kommunene og de antatt mest brukte programmene/tiltakene nå i dag. Videre var det gitt plass for å beskrive andre brukte program/tiltak. Avslutningsvis ble det spurt om rusmiddelbruk hadde vært tema i den ordinære undervisningen.

2. Beskrivelse av de rusmiddelforebyggende tiltakene/aktivitetene

I denne delen ble det spurt om grad av foreldreinvolvering i det forebyggende arbeidet, hvem som formidlet budskapet til målgruppen, antall timer brukt på det forebyggende arbeidet og vektlegging av innsatsen i forhold til alkohol, narkotika og tobakk.

3. Rusmiddelbruk blant skolens elever

Her ble kontaktlærerne bedt om å komme med anslag på andelen av skolens elever som brukte eller hadde prøvd ulike rusmidler. Formuleringer på spørsmålene var tilnærmet lik de som ble brukt blant eleven, noe som gjør det mulig å sammenligne lærernes anslag med elevenes egenrapportering. 

4. Samarbeid skole-hjem

I den siste delen kartla vi hvorvidt rusmiddelbruk hadde vært tema på foreldremøter, og om foreldre trekkes inn når skolen får kjennskap til- eller mistanke om rusmiddelbruk. Avslutningsvis ble det spurt om skolen hadde hatt mistanke om at enkelte elever slet med rusmiddelproblemer, og eventuelt hva de hadde gjort i disse tilfellene.

Vedlegg 1: 
Instruksjon til lærerne

Spørreskjemaundersøkelsen i Regionsprosjektet










         
 Oslo, september 2004
Regionsprosjektet omfatter lokalt rusforebyggende arbeid og er iverksatt av Sosial- og helsedirektoratet. I forbindelse med evalueringen av Regionsprosjektet gjennomføres det en spørreundersøkelse blant alle elevene i ungdomsskolene og de videregående skolene i de ni kommunene som deltar i prosjektet, samt i sju kontrollkommuner. Undersøkelsen blir foretatt tidlig på høsten 2004 før kommunene setter i verk de nye forebyggende tiltakene. Deretter vil det blir gjort nye undersøkelser høsten 2005 og høsten 2006 etter at de forebyggende tiltakene har vært i virksomhet en stund. Undersøkelsen gjennomføres av Statens institutt for rusmiddelforskning (SIRUS) og Capture Data A/S.
Tallkoder blir tildelt elevene for at de skal kunne gjenfinnes neste år. Fullstendig anonymitet ivaretas ved at den enkelte skole har kodenøkkelen som forbinder tallkode og navn. Capture Data og SIRUS, som behandler svarene, har bare tilgang til svar og tallkode (men ikke navnene). Ingen vil altså på noe tidspunkt kunne koble besvarte skjema til navn.
Instruksjon 

1. Undersøkelsen varer en skoletime. Elevene skal sitte enkeltvis. Spørreskjemaet skal fylles ut med blå eller sort penn.

2. Hver elev skal få utdelt et spørreskjema og en svarkonvolutt med instruksjon til elevene. NB! De to siste sifrene i tallet som står trykket på spørreskjemaet skal svare til elevens nummer på klasselisten.  Det er viktig at dette blir gjort helt riktig.

3. Når alle elevene har fått hvert sitt skjema og en konvolutt, skal lærer lese opp teksten på konvolutten for hele klassen. Når det er gjort, kan elevene begynne å fylle ut skjemaet.

4. Elevene får ikke snakke sammen under gjennomføringen av undersøkelsen.

5. Når elevene er ferdige med å fylle ut skjemaet, skal de legge dette i konvolutten som de selv limer igjen. 

6. De skal deretter få et kort påført et loddnummer. Dette må elevene ta vare på dersom de ønsker å delta i loddtrekningen om en fritt valgt reise til kr. 30.000,-. Vi gir skolen beskjed dersom en elev på denne skolen vinner. På kortet står også web-adresser og telefonnumre som kan benyttes for å få mer informasjon om undersøkelsen eller kunne snakke med noen voksne om tema fra undersøkelsen. 

7. Læreren skal umiddelbart etter at alle skjemaene er samlet inn, levere konvoluttene til den som er skolens kontaktperson for prosjektet. Ingen av konvoluttene må åpnes. Dette for å sikre anonymiteten som er garantert deltakerne i undersøkelsen. 
8. Læreren registrerer på klasselisten hvilke elever i klassen som har fylt ut og levert inn skjema, hvilke elever som ønsker å delta men ikke var til stede, og hvilke elever som ikke skal delta i undersøkelsen. Denne informasjonen gis til skolens kontaktperson for undersøkelsen.

På forhånd: mange takk for hjelpen!

Med vennlig hilsen

Hilde Pape



Elisabet Storvoll
         Ingeborg Rossow
Forsker




Forsker


         Forsker

Vedlegg 2: Instruks til elevene i forbindelse med gjennomføring av undersøkelsen (PDF fil)




Vedlegg 3: Informasjonsskriv til elever og foresatte 
Om kort tid skal skolen delta i en spørreundersøkelse som Statens institutt for rusmiddelforskning (SIRUS) står bak. Elevene vil motta et spørreskjema som skal fylles ut i løpet av en skoletime. Spørsmålene handler for en stor del om ungdoms erfaringer med ulike rusmidler. Forhold til foreldre og venner, skoletrivsel og deltakelse i fritidsaktiviteter er noen av de andre temaene som spørreskjemaet dekker. Alle som deltar i undersøkelsen er sikret full anonymitet, og verken medelever, lærere eller annet personale ved skolen vil kunne få kjennskap til den enkeltes svar. Heller ingen andre vil kunne finne ut hvem som har svart hva.
Bakgrunnen for undersøkelsen er som følger: Som ledd i regjeringens handlingsplan mot rusmiddelproblemer har Sosial- og helsedirektoratet iverksatt et forsøksprosjekt for å fremme den rusforebyggende innsatsen i noen utvalgte kommuner. Forsøksprosjektet er særlig rettet mot ungdom. For å finne ut om innsatsen gir ønskede virkninger, vil SIRUS nå gjennomføre en spørreundersøkelse blant elever på alle ungdomsskoler og videregående skoler i kommunen. Femten andre kommuner er også med i undersøkelsen, og til sammen kommer mer enn 20 000 tenåringer til å delta. Tilsvarende undersøkelser vil bli foretatt også i 2005 og 2006.

Det er frivillig å bli med. Man kan trekke seg underveis eller hoppe over enkelte spørsmål. Når spørreskjemaet deles ut, vil elevene bli minnet om dette og om at undersøkelsen er anonym. Ungdom under 18 år må ha samtykke fra foreldre eller foresatte for å delta.

Vi håper at flest mulig blir med i undersøkelsen og dermed bidrar til at vi får mer kunnskap om effekten av rusforebyggende tiltak.  Alle elever som fyller ut skjemaet får et lodd, og blir med i trekningen om en premie på kr. 30 000,- til en valgfri reise for familien. 

Mer informasjon om undersøkelsen kan fås på SIRUS' hjemmeside (www.sirus.no) eller ved henvendelse til SIRUS (telefon 22 34 04 00 eller, e-post ir@sirus.no eller hp@sirus.no). Hvis man ønsker å få vite mer om Sosial- og helsedirektoratets oppfølging av regjeringens handlingsplan mot rusmiddelproblemer, anbefaler vil følgende nettsteder: www.shdir.no/index.db2?id=7139 og www.forebygging.no/cwobjekter/region.htm
                                                         Med vennlig hilsen

Ingeborg Rossow 









Hilde Pape

   Forsker









       

   Forsker 





 



Klippes ut og leveres klassestyrer/kontaktlærer

Jeg/vi samtykker i at vår sønn/datter deltar i SIRUSundersøkelsen  

 Ja□     Nei□

Elevens navn______________________________________________________________________​​​​​​​​
Foresattes underskrift _______________________________________________________________

